ประกาศคณะกรรมการว่าด้วยฉลาก ฉบับที่ 38 (พ.ศ. 2530) เรื่อง  กำหนดเครื่องวีดิทัศน์เป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๓๘ (พ.ศ. ๒๕๓๐)
เรื่อง
กำหนดเครื่องวีดิทัศน์เป็นสินค้าที่ควบคุมฉลาก

โดยที่ปรากฏว่า
ขณะนี้เครื่องวีดิทัศน์เป็นสินค้าที่ประชาชนใช้กันอย่างแพร่หลาย
แต่การแสดงลักษณะเฉพาะยังไม่ชัดเจน  ดังนั้น เพื่อประโยชน์ในการใช้อย่างถูกต้องของผู้บริโภค
สมควรกำหนดเครื่องวีดิทัศน์เป็นสินค้าที่ควบคุมฉลาก

อาศัยอำนาจตามความในมาตรา ๓๐ และมาตรา ๓๑
แห่งพระราชบัญญัติคุ้มครองผู้บริโภค พ.ศ. ๒๕๒๒ คณะกรรมการว่าด้วยฉลากออกประกาศไว้ ดังต่อไปนี้

ข้อ ๑ 
ในประกาศนี้ เครื่องวีดิทัศน์ (VIDEO) หมายความว่า เครื่องอิเล็กทรอนิกส์ที่ใช้ต่อกับเครื่องรับโทรทัศน์เพื่อแสดงภาพและเสียง
หรืออาจรวมทั้งใช้บันทึกภาพและเสียงลงในแถบวีดิทัศน์ด้วย ก็ได้

ข้อ ๒ 
ให้เครื่องวีดิทัศน์เป็นสินค้าที่ควบคุมฉลาก
สินค้าใดมีเครื่องวีดิทัศน์เป็นส่วนประกอบอยู่ด้วย
ไม่ว่าสินค้านั้นจะมีเครื่องเล่นแถบบันทึกเสียง วิทยุ โทรทัศน์
หรืออุปกรณ์อื่นใดอยู่ด้วยก็ตาม
ให้สินค้าดังกล่าวในส่วนที่เกี่ยวกับเครื่องวีดิทัศน์ต้องมีการควบคุมฉลากตามประกาศฉบับนี้ด้วย

ข้อ ๓ 
ประกาศนี้ไม่ใช้บังคับแก่เครื่องวีดิทัศน์ที่ผลิตเพื่อการส่งออก
ซึ่งได้ปฏิบัติตามเงื่อนไข ดังต่อไปนี้
(๑)
เครื่องวีดิทัศน์ดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(๒)
เครื่องวีดิทัศน์ดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ ๔ 
เครื่องวีดิทัศน์ที่จะนำออกขายต้องจัดให้มีฉลากรวมทั้งเอกสารหรือคู่มือตามที่กำหนดไว้ในข้อ
๕ และข้อ ๖

ข้อ ๕ 
ฉลากต้องมีข้อความเป็นภาษาไทยที่สามารถเห็นและอ่านได้ชัดเจน ปิดหรือติดไว้ที่เครื่องวีดิทัศน์
และข้อความในฉลากอย่างน้อยต้องมีสาระสำคัญ ดังต่อไปนี้
(๑) ต้องแสดงข้อความเกี่ยวกับผู้ประกอบธุรกิจดังนี้
  (ก)
ในกรณีที่เป็นสินค้าที่ผลิตในราชอาณาจักรให้ระบุชื่อผู้ผลิตและสถานที่ประกอบการของผู้ผลิต
  (ข) ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการของผู้นำเข้า
  (ค)
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น ผู้ที่เกี่ยวข้องจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายหนึ่งรายใดแต่เพียงรายเดียวแทนก็ได้
แต่ผู้ผลิตหรือผู้นำเข้านั้นจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้วจะระบุเครื่องหมายการค้าแทนชื่อและสถานที่ประกอบการของตน
ก็ได้
(๒)
ชื่อประเทศที่ผลิต
(๓)
แบบหรือรุ่น (model)
(๔)
หมายเลขลำดับ (serial
number)
(๕)
ระบบกระแสไฟฟ้า
(๖)
แรงดันไฟฟ้า โดยระบุหน่วยเป็นโวลต์
(๗)
ความถี่ของกระแสไฟฟ้า โดยระบุหน่วยเป็นเฮิรตซ์
(๘)
ระบบการรับภาพและการบันทึกภาพ
(๙)
กำลังไฟฟ้า โดยระบุหน่วยเป็นวัตต์
(๑๐)
คำเตือนเกี่ยวกับการป้องกันไฟฟ้าช็อก (shock)
และความเสียหายที่อาจเกิดแก่เครื่องวีดิทัศน์
กรณีตาม
(๕) (๖) (๗) (๘) และ (๙) จะใช้สัญลักษณ์แทนข้อความนั้น ก็ได้

ข้อ
๖ 
เอกสารหรือคู่มือสำหรับเครื่องวีดิทัศน์ต้องมีข้อความเป็นภาษาไทยที่สามารถเห็นและอ่านได้ตามความเหมาะสม
และอย่างน้อยต้องมีสาระสำคัญ ดังต่อไปนี้
(๑)
วงจรไฟฟ้า
(๒)
วิธีใช้และข้อควรระวังในการใช้
(๓)
การบำรุงรักษา

ข้อ
๗ 
ให้เครื่องวีดิทัศน์ที่นำเข้ามาในราชอาณาจักรเพื่อขายได้รับการยกเว้นไม่ต้องจัดให้มีฉลากขณะนำเข้าที่ด่านศุลกากร
แต่ต้องจัดให้มีฉลากตามประกาศนี้ก่อนที่จะนำออกขาย

ประกาศนี้ใช้บังคับเมื่อพ้นหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๓
มิถุนายน ๒๕๓๐
มาลดี  วสีนนท์
ประธานกรรมการว่าด้วยฉลาก

วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

ชุติมา/ปรับปรุง
๑๗ พฤษภาคม ๒๕๖๐

[๑] ราชกิจจานุเบกษา
เล่ม ๑๐๔/ตอนที่ ๑๔๑/ฉบับพิเศษ หน้า ๕/๒๔ กรกฎาคม
๒๕๓๐